Zîndanê Kandira de Garîbe Gezer bi hawayêkê şikdarî dinyaya xo bedilnabî. Otopsîya verêne ya Garîbe bê avûkatan ameye kerdene. Hucreyê Garîbe de zî butonê hetkarîya leze nêxebitîyayêne.
Endamê Heyetê Îdareyî yê TÎHVî û Pisporê Tipê Edlî Prof. Dr. Umît Bîçerî ANFyî rê qala prosesê prosedurê otopsî û tecrîdî kerde.
Bîçerî verî da zanayene ke cara otopsî de avûkatî û heyetê otopsî têna eşkenê ca bigêrê. Bîçere vat: ''Nika derheqê mergê Garîbe Gezer de agahîyê qimî çin ê ke bêrê ercnayene. Wexto ke netîceyê ney yenê ercnayene parekerdene o çax çew eşkeno vajo xokiştiş o yan nê. Garîbe Gezer rixmo ke vatbi îşkence vînena, gardîyanan tecawuzê ci kerdo hucreyê yew kesî de ameyêne tecrîdkerdene. No nêno qebulkerdene.''
Bîçerî vist vîrî ke zîndanî xora bi hawayêkê xirabî tesîrê psîkolojîya merdiman kenê û vat: ''Goreyê karanê zanistîyanê ke na babete ser o vanê merdim têna têna çend kesan de qisey bikero, koxûşê 3 kesan de zî bimano meseleyê psîkolojîkî qewimîyenê û rîskê xokiştişî zêdîyeno. Eke merdim têna bêro verdayene o çax îxtîmalê xokiştişî zêdîyeno. Bi nê hawayî weşîya merdiman xeripîyena, bena sebebê mergî. Coka nêzdîbîyayîşê sey tecrîdî  sey îşkence û kerdişê xirabî eşkenê bêrê ercnayene.''
Bîçerî ard ziwan ke mergê Garîbe Gezer ra îdareyê zîndanî mesuldar o û vist vîrî ke seba binpaykerdişanê heqanê tepişteyan ra û îşkenceyê vera tepişteyan ra zî dewlete bi xo mesuldar a.
